Tlačová správa
ŠIKOVNÍCI NA ZÁHRADNÍCKEJ ULICI
Prievidza, 8. september 2016 - Pozývame všetky deti na naše dielničky v priebehu školského roka 2016/2017. Pod vedením lektora si môžu vycibriť vlastnú kreativitu. Námety tvorivých dielní sa odvíjajú od aktuálnej výstavy, ročného obdobia, či sviatku. Teraz uvedieme dielničky v prvej polovici školského roka, ktoré sa uskutočnia v galérii Regionart pri Regionálnom kultúrnom centre v Prievidzi. 
Cyklus dielničiek štartujeme v utorok 20. septembra od 14:00 do 17:00. Témou je Zooškola, pretože táto dielnička nadväzuje na výstavu exotického hmyzu (poznávanie živých a preparovaných zvierat). Spomienkou na Babie leto sa vybláznime vo Farebnostiach (maľovanie temperou, ceruzkou...) v utorok 27. septembra od 14:00 do 17:00. 
Deti, ktorým sa páči éra praveku a dinosaury, radi privítame na dielničke  Cesta do praveku 
v sobotu 15. októbra od 10:00 do 12:00, kde budú modelovať z hliny. Sychravé počasie je čas, keď si pomyslíme aj na vtáčiky v našom okolí. Pomôžeme im nielen kŕmením počas zimy, ale im môžeme spolu s deťmi vytvoriť vtáčie obydlia, a to v nasledujúcu októbrovú sobotu (22. októbra) od 10:00 do 12:00.
Novembrová dielnička Spevoty a tancoty poskytne deťom príležitosť naučiť sa pesničku a zatancovať si. Rytmus, tempo, dynamika budú dominovať v utorok 8. novembra od 14:00 do 17:00.
Vôňu Vianoc zacítime aj vo Vianočnej továrni, kde budeme s našimi malými pomocníkmi piecť a zdobiť medovníčky. Stretneme sa v sviatok sv. Lucie - v utorok 13. decembra 
od 14:00 do 17:00 a oboznámime sa aj niektorými ľudovými tradíciami.
Projekt „Šikovníci na Záhradníckej ulici“ sa uskutočňuje s finančnou podporou nadácie Jednota COOP v grantovom programe Nech sa nám netúlajú.

Galéria Regionart pri RKC v Prievidzi, Záhradnícka 19  
Vstup voľný.
Kontakt: www.rkcpd.sk

Mgr. Jana Hvojniková
Regionálne kultúrne centrum v Prievidzi